የመጀመሪያው ዙር ከሊቢያ ተመላሽ ኢትዮጵያዊያን አዲስ አበባ ገቡ
የመጀመሪያዎቹ ከሊቢያ ተመላሽ ኢትዮጵያውያን ዛሬ አዲስ አበባ ገብተዋል።የኢፌዲሪ ውጭ ጉዳይ ሚኒስቴር ቃል አቀባይ አምባሳደር ተወልደ ሙሉጌታ እንደተናገሩት ከጥቂት ስአታት በፊት አዲስ አበባ የገቡት 11 ኢትዮጵያዊያን በሱዳን ካርቱም በኩል አድርገው ነው ወደሀገራቸው የገቡት።አምባሳደሩ አክለውም በቅርቡ ተጨማሪ 50 ኢትዮጵያውያን ወደሀገራቸው ለመመለስ ዝግጅታቸውን አጠናቀዋል ብለዋል።ሌሎች 300 ዜጎችም ተመዝግበዋል ያሉት አምባሳደሩ፥ በቀጣይም ወደ ሀገራቸው የመመለስ ፍላጎት ያላቸውን ዜጎች የመመለሱ ተግባር ተጠናክሮ እንደሚቀጥል ተናግረዋል።የውጭ ጉዳይ ሚኒስትሩ ዶክተር ቴድሮስ አድኃኖም  በበኩላቸው በሊቢያ የሚኖሩ ኢትዮጵያዊያንን በሱዳንና ግብፅ በኩል ለማስወጣት ተከታታይ ፕሮግራሞች ተይዘዋል ብለዋል።ዶክተር ቴድሮስ በሊቢያ በሚገኙ ኢትዮጵያዊያን ጉዳይ ላይ ለመምከር በሱዳንና ግብፅ ቆይታ አድርገው መመለሳቸው የሚታወስ ነው።ሚኒስትሩ ከሱዳን አቻቸው አሊ ሙሀመድ ካርቲ እና ፕሬዝዳንት ኦማር ሀሰን አልበሽር ጋርም ተወያይተዋል፡፡በግብፅ ካይሮ ኢትዮጵያዊያኑ ወደ ሀገር ቤት በሚመለሱበትና በሊቢያ ደህንነታቸው በሚጠበቅበት ጉዳይ ላይም መክረዋል፡፡ዶክተር ቴድሮስ በሊቢያ ቤንጋዚ ያሉ ኢትዮጵያዊያንን ወደ ሀገር ቤት ለማስመለስ በግብፅ ካይሮ የሚገኘው የኢትዮጵያ ኢምባሲ ትኩረት ሰጥቶ እንደሚሰራም አስታውቀዋል፡፡ (ኤፍ.ቢ.ሲ)